चीनी उपलब्धता पर चर्चा हुई, निर्यात पर फैसला नहीं  
चीनी के निर्यात की अनुमति देने के बारे में कोई फैसला नहीं किया क्योंकि शरद पवार, आनंद शर्मा तथा केवी थॉमस बैठक में अनुपस्थित थे।
चीनी निर्यात की अनुमति की मिलों की मांग के बीच सरकार ने घरेलू बाजार में चीनी की उपलब्धता एवं कीमतों की बृहस्पतिवार को समीक्षा की।  खाद्यों के विषय पर मंत्रियों के अधिकार सम्पन्न समूह :ईजीओएम: ने हालांकि चीनी के निर्यात की अनुमति देने के बारे में कोई फैसला नहीं किया क्योंकि तीन वरिष्ठ मंत्री. कृषि मंत्री शरद पवार, वाणिज्य मंत्री आनंद शर्मा तथा खाद्य मंत्री केवी थॉमस बैठक में अनुपस्थित थे।  वित्तमंत्री प्रणव मुखर्जी की अध्यक्षता वाले मंत्री समूह की बैठक के बाद एक वरिष्ठ सरकारी अधिकारी ने कहा, चीनी पर विचार हुआ लेकिन कोई फैसला नहीं किया गया। चीनी के निर्यात पर तकनीकी रूप में कोई प्रतिबंध नहीं है लेकिन सरकार ने खाद्य मुद्रास्फीति को देखते हुए विभिन्न प्रतिबंधों के जरिये चीनी के निर्यात की अनुमति रोक रखी है।  खुदरा बाजार में चीनी के दाम 32-35 रुपये प्रति किलो है। इस साल अच्छे उत्पादन के अनुमानों को देखते हुए चीनी के दाम कई महीने से स्थिर हैं। सरकारी अनुमानों के अनुसार 2010-11 फसल वर्ष :अक्तूबर-सितंबर: में चीनी का उत्पादन 2.45 करोड़ टन रहेगा जो बीते साल 1.9 करोड़ टन था। चीनी की घरेलू खपत 2.2 करोड़ टन की हैं इस बारे में फैसला ईजीओएम की अगली बैठक में किया जा सकता है जो कुछ ही सप्ताह में होगी।